Ungt og hávaxið lið sem mætir Íslandi í dag Zsolt Balogh hefur verið í lykilhlutverki hjá Ungverjum í fyrstu leikjunum . AFP Ungverjar tefla fram ungu liði á Evrópumóti karla í handknattleik en í liðinu sem mætir Íslandi í Malmö í dag eru tólf leikmenn af sextán 24 ára eða yngri . Langreyndasti leikmaður liðsins og sá eini sem hefur spilað meira en 70 landsleiki er Roland Mikler , markvörður Pick Szeged , sem spilar sinn 203. landsleik í dag . Hann er fimm árum eldri en næstu menn , 35 ára að aldri . Mikler hefur eytt síðustu tíu árum hjá stórveldunum í Ungverjalandi , en hann var í fimm ár hjá Veszprém áður en hann sneri aftur til Pick Szeged síðasta sumar , þar sem hann er samherji Stefáns Rafns Sigurmannssonar . Næstelstur í liðinu er hin þrítuga skytta Zsolt Balogh , leikmaður Tatabánya , en hann hefur leikið mjög vel á mótinu til þessa . Tólf af sextán leikmönnum liðisins leika með ungverskum liðum og athyglisvert er að aðeins fjórir þeirra eru röðum stórveldanna Pick Szeged og Veszprém . Flestir leikmannanna koma frá Tatabánya , fjórir talsins . Aðeins einn í hópnum leikur í Þýskalandi en skyttan Donát Bartók er samherji Bjarka Más Elíssonar hjá Lemgo . Þá eru tveir á Spáni og einn í Póllandi . Zoltan Szita , 21 árs gamall leikmaður Wisla Plock í Póllandi , fagnar marki fyrir Ungverja gegn Dönum . AFP Ungverska liðið er hávaxið en fjórir leikmannanna eru hærri en 2 metrar . Þeirra stærstur er Bence Bánhiti , línumaður frá Pick Szeged , en hann er 2,04 metrar á hæð . Þjálfari Ungverja er István Gulyás , sem sjálfur lék 84 leiki með ungverska landsliðinu á síðasta áratug 20. aldarinnar og var kjörinn handknattleiksmaður ársins í landinu árið 1995 . Hann hefur þjálfað ungversk lið félagslið frá 2011 en tók við landsliðinu á síðasta ári . Aðstoðarþjálfari er Chema Rodríguez , landsliðsmaður Spánar um árabil .